LT
2023 4 17
Europos Sąjungos oficialusis leidinys
L 102/61
TARPTAUTINIAIS SUSITARIMAIS ĮSTEIGTŲ ORGANŲ PRIIMTI AKTAI SUSITARIMU DĖL JUNGTINĖS DIDŽIOSIOS BRITANIJOS IR ŠIAURĖS AIRIJOS KARALYSTĖS IŠSTOJIMO IŠ EUROPOS SĄJUNGOS IR EUROPOS ATOMINĖS ENERGIJOS BENDRIJOS ĮSTEIGTO JUNGTINIO KOMITETO SPRENDIMAS Nr. 1/2023 2023 m. kovo 24 d. kuriuo nustatoma su Vindzoro sistema susijusi tvarka [2023/819]
JUNGTINIS KOMITETAS,
atsižvelgdamas į Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (1) (toliau – Susitarimas dėl išstojimo), ypač į jo 164 straipsnio 5 dalies d punktą, Protokolo dėl Airijos ir Šiaurės Airijos (toliau – Protokolas) 5 straipsnio 2 dalį, taip pat Susitarimo dėl išstojimo 164 straipsnio 5 dalies c punktą ir Protokolo 8 straipsnio penktą pastraipą,
kadangi:
(1)
remiantis Susitarimo dėl išstojimo 166 straipsnio 2 dalimi, pagal jo 164 straipsnio 1 dalį įsteigto Jungtinio komiteto (toliau – Jungtinis komitetas) priimti sprendimai Sąjungai ir Jungtinei Karalystei yra privalomi.
Sąjunga ir Jungtinė Karalystė turi įgyvendinti tokius sprendimus, o tie sprendimai turi tokį patį teisinį poveikį kaip ir Susitarimas dėl išstojimo;
(2)
pagal Susitarimo dėl išstojimo 182 straipsnį Protokolas yra neatskiriama to Susitarimo dalis;
(3)
Susitarimo dėl išstojimo 164 straipsnio 5 dalies d punktu Jungtiniam komitetui suteikiami įgaliojimai priimti sprendimus, kuriais iš dalies keičiamas Susitarimas dėl išstojimo, jeigu tokie pakeitimai yra būtini siekiant ištaisyti klaidas, užpildyti spragas ar pašalinti kitus trūkumus arba reaguoti į situacijas, kurios Susitarimo pasirašymo metu nebuvo numatytos, ir jeigu tokiais sprendimais nekeičiamos esminės to Susitarimo nuostatos;
(4)
Sąjunga ir Jungtinė Karalystė Jungtiniame komitete pateikė bendrą deklaraciją, kurioje nurodoma, kad, kai tai aktualu jų santykiuose pagal Susitarimą dėl išstojimo, jos, laikydamosi teisinio tikrumo reikalavimų, Protokolą su pakeitimais vadins „Vindzoro sistema” ir kad jos gali taip pat vadinti Protokolą su pakeitimais savo vidaus teisės aktuose;
(5)
Sąjunga ir Jungtinė Karalystė dar kartą patvirtina savo bendrą įsipareigojimą, pagal kurį turėtų būti užtikrinta 1998 m. balandžio 10 d. Jungtinės Karalystės Vyriausybės, Airijos Vyriausybės ir kitų daugiašalių derybų dalyvių Didžiojo penktadienio, arba Belfasto, susitarimo (toliau – „1998 m.
Susitarimas“), pridedamo prie tos pačios dienos Jungtinės Karalystės ir Airijos susitarimo, įskaitant vėlesnius susitarimus ir priemones dėl jo įgyvendinimo, visų dalių apsauga;
(6)
atsižvelgiant į konkrečias Šiaurės Airijos aplinkybes, Protokolo 6 straipsnio 2 dalyje nurodytas palankių sąlygų sudarymas turėtų apimti specialią prekių judėjimo Jungtinės Karalystės vidaus rinkoje tvarką, atitinkančią Šiaurės Airijos, kaip Jungtinės Karalystės muitų teritorijos dalies pagal Protokolą, poziciją, kai prekės yra skirtos galutiniam vartojimui arba galutiniam naudojimui Šiaurės Airijoje ir kai yra nustatytos būtinos apsaugos priemonės Sąjungos vidaus rinkos ir muitų sąjungos vientisumui apsaugoti;
(1) OL L 29, 2020 1 31, p. 7.